Broj: 711-I-1599-P-124-20/21-04-11

Zagreb, 27. kolovoza 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu** **dužnosnika Bože Petrova, zastupnika u Hrvatskom saboru**,na 139. sjednici, održanoj dana 27. kolovoza 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Bože Petrova, zastupnika u Hrvatskom saboru, neće se pokrenuti, jer okolnosti zapošljavanja supruge dužnosnika Hrvoja Runtića, zastupnika u Hrvatskom saboru do 22. srpnja 2020., u političku stranku Most Nezavisnih Lista, ne upućuju da je dužnosnik počinio moguću povredu odredbi ZSSI-a.**

Obrazloženje

U Povjerenstvu je pod brojem 711-U-1840-P-124/20-01-2 dana 14. svibnja 2020. zaprimljena anonimna prijava mogućeg sukoba interesa podnesena protiv dužnosnika Bože Petrova, zastupnika u Hrvatskom saboru, povodom kojih se vodi predmet P-124/20.

U navedenoj se prijavi navodi da je dužnosnik Marko Vučetić, zastupnik u Hrvatskom saboru, u medijima izjavio da je supruga dužnosnika Hrvoja Runtića, zastupnika u Hrvatskom saboru, zaposlena u političkoj stranci Most Nezavisnih Lista, što predstavlja protuuslugu za njegov prelazak u Klub zastupnika ove političke stranke, čime je ujedno omogućeno dodatno financiranje njezinog rada iz državnog proračuna u iznosu od 30.000,00 kn. Također se ističe da je navedena zaposlena nakon što je dužnosnik Nikola Grmoja izabran na funkciju predsjednika Kluba zastupnika političke stranke Most Nezavisnih Lista, iz čega proizlazi moguća trgovina utjecajem. U prijavi se navodi link na članak objavljen na portalu rtl.hr 13. svibnja 2020.g. pod nazivom „*Stožer je slomljen od strane politike, a Sabor je kao akvarij - u njemu se ne donose odluke*“. Podnositelj je također dostavio poveznicu na Izvješće

Uvidom u Registar dužnosnika utvrđeno je da je dužnosnik Hrvoje Runtić dužnost zastupnika u Hrvatskom saboru obnašao u 9. sazivu, odnosno do 22. srpnja 2020. te da u 10. sazivu nije izabran na navedenu dužnost. Dužnosnik Božo Petrov obnaša dužnost zastupnika u Hrvatskom saboru u aktualnom mandatu, od 22. srpnja 2020.g. Člankom 3. stavkom 1. podstavkom 3. ZSSI-a propisano je da su zastupnici u Hrvatskome saboru, dužnosnici u smislu navedenog Zakona, stoga je dužnosnik Božo Petrov povodom obnašanja dužnosti zastupnika u Hrvatskom saboru, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Uvidom u izvješće o imovinskom stanju koje je dužnosnik Božo Petrov podnio Povjerenstvu dana 19. kolovoza 2020.g. povodom ponovnog imenovanja/izbora na istu dužnost zastupnika, utvrđeno je da je dužnosnik član političke stranke Most Nezavisnih Lista.

Nadalje, uvidom u izvješće o imovinskom stanju koje je dužnosnik Hrvoje Runtić povodom promjene podnio Povjerenstvu dana 29. lipnja 2018., utvrđeno je da je njegova supruga …………………. zaposlena u političkoj stranci Most Nezavisnih Lista 2. svibnja 2018. U izvješću koje je podnio Povjerenstvu dana 13. studenoga 2016. povodom stupanja na dužnost zastupnika u Hrvatskom saboru, isti je dužnosnik naveo da je član političke stranke Most Nezavisnih Lista.

Povjerenstvo je u svrhu stjecanja vlastitih saznanja mogućeg sukoba interesa, u dopisu koji se vodio pod brojem P- dopisom Broj: 711-I-754-P-125/20-03-17 od 20. svibnja 2020. zatražilo očitovanje od navedene političke stranke je li u istoj zaposlena …………………….., ako jest kada je zaposlena i tko je o tome odlučivao.

Most Nezavisnih Lista očitovao se dopisom od 9. lipnja 2020. u kojem se navodi da je navedena osoba kontinuirano u radnom odnosu u političkoj stranci Most Nezavisnih Lista kao poslodavca od 2. svibnja 2018. te da je odluku o njezinu zapošljavanju, sukladno članku 25. Statuta, donio Božo Petrov, predsjednik stranke.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana.

Iz očitovanja političke stranke Most Nezavisnih Lista proizlazi da je supruga dužnosnika Hrvoja Runtića zaposlena u toj stranci u svibnju 2018., do čega je došlo godinu i pol dana nakon što je navedeni dužnosnik u listopadu 2016. stupio na dužnost zastupnika u Hrvatskom saboru kao član Mosta Nezavisnih Lista, pri čemu je na ovu dužnost izabran kao kandidat političke stranke Živi zid. Međutim, ovdje treba imati u vidu da osim dužnosničkih ovlasti, postoje ovlasti koje su povezane s članstvom u političkoj stranci Most Nezavisnih Lista. Slijedom navedenog, Povjerenstvo nije utvrdilo interesnu povezanost dužnosnika Bože Petrova sa suprugom dužnosnika koji pripada istoj političkoj stranci, a o čijem je zapošljavanju, kao predsjednik stranke, sukladno Statutu stranke odlučio. Povjerenstvo napominje kako nije nadležno za ispitivanje predmetnog zapošljavanja, osim u kontekstu povrede odredbi ZSSI-a, pri čemu Povjerenstvo ukazuje da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom navedenog, okolnosti zapošljavanja supruge dužnosnika Hrvoja Runtića, zastupnika u Hrvatskom saboru do 22. srpnja 2020., u političku stranku Most Nezavisnih Lista, same po sebi ne upućuju da je dužnosnik Božo Petrov počinio moguću povredu odredbi ZSSI-a te je Povjerenstvo donijelo odluku da se postupak protiv dužnosnika neće pokrenuti.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Božo Petrov, elektronička dostava
2. Na znanje na e-mail adresu iz prijave
3. Objava na internetskoj stranici Povjerenstva
4. Pismohrana